title: Decizia nr. S2 din 12 iunie 2009 privind specificațiile tehnice ale cardului european de asigurări sociale de sănătate (Text cu relevanță pentru SEE și pentru Acordul CE/Elveția)

text:
               24.4.2010

               RO

               Jurnalul Oficial al Uniunii Europene

               C 106/26

         DECIZIA NR. S2
   din 12 iunie 2009
   privind specificațiile tehnice ale cardului european de asigurări sociale de sănătate
   (Text cu relevanță pentru SEE și pentru Acordul CE/Elveția)
   2010/C 106/09
   COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ,
   având în vedere articolul 72 litera (a) din Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (1), conform căruia Comisia administrativă are responsabilitatea de a trata toate chestiunile administrative sau de interpretare care decurg din dispozițiile Regulamentului (CE) nr. 883/2004 și ale Regulamentului (CE) nr. 987/2009 al Parlamentului European și al Consiliului din 16 septembrie 2009 de stabilire a procedurii de punere în aplicare a Regulamentului (CE) nr. 883/2004 privind coordonarea sistemelor de securitate socială (2),
   având în vedere Decizia nr. S1 din 12 iunie 2009 a Comisiei administrative privind cardul european de asigurări sociale de sănătate (3),
   întrucât:

               (1)

               Pentru a facilita acceptarea și rambursarea costurilor pentru prestațiile în natură furnizate în baza cardului european de asigurări sociale de sănătate este necesar ca cele trei părți principale implicate (persoana asigurată, furnizorii de servicii de sănătate și instituțiile) să recunoască cu ușurință și să accepte cardul european de asigurări sociale de sănătate în conformitate cu un model unic și cu specificații uniforme.

               (2)

               Informațiile care trebuie să fie vizibile pe cardul european de asigurări sociale de sănătate sunt definite la punctul 7 din Decizia nr. S1. Introducerea unui card european de asigurări sociale de sănătate pe care sunt vizibile date reprezintă prima etapă a unui proces care duce la utilizarea unui mijloc electronic care să dovedească îndreptățirea la prestații în natură în cursul unei șederi temporare într-un stat membru altul decât cel competent sau decât cel de reședință. Prin urmare, instituțiile competente ale statelor membre care doresc să utilizeze un mijloc electronic, cum ar fi un cip sau o bandă magnetică, pot încorpora încă din etapa inițială datele la care se face referire în acest considerent.

               (3)

               În cazul în care circumstanțe excepționale împiedică eliberarea unui card european de asigurări sociale de sănătate, se eliberează un certificat provizoriu de înlocuire, conform unui model unic.
               Hotărând în conformitate cu condițiile prevăzute la articolul 71 alineatul (2) din Regulamentul (CE) nr. 883/2004,

         DECIDE:

               1.

               Aspectul și specificațiile cardului european de asigurări sociale de sănătate se stabilesc în conformitate cu dispozițiile anexei I la prezenta decizie.

               2.

               Modelul de certificat provizoriu de înlocuire se stabilește în conformitate cu dispozițiile anexei II la prezenta decizie.

               3.

               Prezenta decizie se publică în Jurnalul Oficial al Uniunii Europene. Se aplică de la data intrării în vigoare a Regulamentului (CE) nr. 987/2009.

            Președintele Comisiei administrative

         Gabriela PIKOROVÁ

      (1)  JO L 166, 30.4.2004, p. 1.

      (2)  JO L 284, 30.10.2009, p. 1.

      (3)  A se vedea pagina 23 din prezentul Jurnal Oficial.

      ANEXA I

         Dispoziții tehnice privind aspectul cardului european de asigurări sociale de sănătate

      1.   INTRODUCERE
      În conformitate cu deciziile relevante ale Comisiei administrative pentru coordonarea sistemelor de securitate socială, cardul european de asigurări sociale de sănătate conține un set minim de date lizibile cu ochiul care să fie utilizate într-un stat membru altul decât statul membru de asigurare sau decât cel de reședință pentru:

                  —

                  identificarea persoanei asigurate, a instituției competente și a cardului;

                  —

                  stipularea îndreptățirii la servicii medicale în cursul unei șederi temporare într-un alt stat membru.

            Modelele prezentate mai jos se bazează pe specificațiile tehnice definite în prezentul document, dar se iau în considerare doar în scop informativ.

      În timp ce ordonarea datelor lizibile cu ochiul este identică în ambele modele, și anume indiferent de fața utilizată a cardului european de asigurări sociale de sănătate, a fost definită o structurare diferită pentru avers și revers. Aceasta este rezultatul unui compromis între modelul unic impus al cardului european de asigurări sociale de sănătate și diferențele structurale dintre cele două fețe, menținând în același timp stilul general atât pentru avers, cât și pentru revers.
      2.   REFERINȚE NORMATIVE

                  Trimitere

                  Titlu document/Descriere

                  Data emiterii

                  ISO 3166-1

                  Coduri pentru reprezentarea numelor țărilor și a subdiviziunilor acestora – Partea 1: Coduri de țări

                  1997

                  ISO/IEC 7810

                  Carduri de identificare – Caracteristici fizice

                  1995

                  ISO/IEC 7816

                  Carduri de identificare – Card(uri) cu circuite integrate, cu contacte

                              Partea 1:

                              Caracteristici fizice

                  1998

                              Partea 2:

                              Dimensiuni și poziția contactelor

                  1999

                  Serii ISO 8859

                  Set de caractere grafice codificate cu coduri monooctet din 8 biți
                  Partea 1 – 4: Alfabet latin nr. de la 1 la 4

                  1998

                  EN 1867

                  Carduri lizibile cu ajutorul unor dispozitive – Aplicare în cadrul serviciilor medicale – Sistem de numerotare și procedură de înregistrare pentru identificatorii emitentului

                  1997

            3.   SPECIFICAȚII
      3.1.   Definiții

      Aversul este fața pe care se află microprocesorul (dacă există).
      Reversul este fața pe care se află banda magnetică (dacă există).
      Dacă nu există nici microprocesor, nici bandă magnetică, aversul cardului este fața pe care se află informațiile menționate în prezentul document.
      3.2.   Structură generală

      Formatul cardului european de asigurări sociale de sănătate respectă formatul ID-1 (53,98 mm lățime, 85,6 mm lungime și 0,76 mm grosime). Totuși, dacă cardul european de asigurări sociale de sănătate are forma unei etichete adezive care se lipește pe reversul unui card național, criteriul ID-1 privind grosimea nu se aplică.
      3.2.1.   Cardul european de asigurări sociale de sănătate: aversul cardului

      Fondul este divizat în două părți de către o axă verticală care separă fața cardului în partea 1 în stânga (53 de mm lățime) și partea 2 în dreapta.
      Se formează 4 zone ca urmare a prezenței unui set de linii directoare:

                  —

                  3 linii directoare verticale

                              (a)

                              la 5 mm de marginea stângă a cardului;

                              (b)

                              la 21,5 mm de marginea stângă a cardului;

                              (c)

                              la 1 mm de marginea dreaptă a cardului;

                  —

                  3 linii directoare orizontale

                              (d)

                              la 2 mm de marginea superioară a cardului;

                              (e)

                              la 17 mm de marginea superioară a cardului;

                              (f)

                              la 5 mm de marginea inferioară a cardului.

            (a)   Card fără cip

      (b)   Card cu cip

      3.2.2.   Cardul european de asigurări sociale de sănătate: reversul cardului

      Fondul este divizat de către o axă care separă orizontal fața cardului în două părți cu dimensiuni egale. Partea 1 este cea superioară, iar partea 2 este cea inferioară.
      Se formează 5 zone ca urmare a prezenței unui set de linii directoare:

                  —

                  Simetric

                              (g)

                              la 9 mm de marginea stângă a cardului;

                              (h)

                              în centrul cardului;

                              (i)

                              la 9 mm de marginea dreaptă a cardului;

                  —

                  Vertical

                              (j)

                              la 3 mm de marginea stângă a cardului;

                              (k)

                              la 3 mm de marginea dreaptă a cardului;

                  —

                  Orizontal

                              (l)

                              în mijlocul cardului;

                              (m)

                              la 2 mm de marginea inferioară a cardului.

            (c)   Cu bandă magnetică

      (d)   Fără bandă magnetică

      3.3.   Fond și elemente grafice

      3.3.1.   Culorile fondului

      Schema de culori a fondului este după cum urmează (1):

                  —

                  partea 1 este albastru închis amestecat cu violaceu (2);

                  —

                  partea 2 este de nuanță gri/albastru (3) care se accentuează ușor dinspre mijloc spre părțile laterale ale cardului;

                  —

                  câmpul de date conține benzi albe care folosesc drept fond pentru fiecare linie individuală de date (a se vedea mai jos).

            Pe partea 2 și pe câmpul de date s-a utilizat un efect de accentuare pentru a crea iluzia de relief, lumina proiectându-se dinspre colțul superior stâng al cardului.
      Zona liberă are aceeași culoare ca partea 2 (fără efectul de accentuare) sau câmpul de date.
      3.3.2.   Marca europeană

      Marca europeană este compusă din stelele europene colorate în alb:

                  —

                  în cazul în care este prezentă pe aversul cardului, are un diametru de 15 mm și este poziționată vertical, sub linia directoare „d” și centrată orizontal în partea 2 a fondului;

                  —

                  în cazul în care este prezentă pe reversul cardului, are un diametru de 10 mm și este poziționată simetric de-a lungul axului vertical „i” și aliniată central în raport cu zona liberă.

            Pentru țările care vor emite un card european, dar nu sunt membre ale Uniunii Europene se va utiliza o marcă alternativă.
      3.3.3.   Câmpul de date

      Zona câmpului de date este compusă din benzi albe conținând date (5 pe avers și 4 pe revers), având 4 mm lățime și separate de spații de 2 mm:

                  —

                  în cazul aversului, câmpul de date este poziționat central între liniile directoare verticale „b” și „c” și liniile orizontale „e” și „f”;

                  —

                  în cazul reversului, câmpul de date este poziționat simetric de-a lungul axei verticale „h” și între liniile directoare verticale „j” și „k” și deasupra linei orizontale „m”.

            3.3.4.   Zona liberă

      Zona liberă este o zonă situată pe reversul cardului european și este la dispoziția autorităților naționale. Poate fi folosită, de exemplu, ca bandă pe care se semnează sau pentru a inscripționa orice text, siglă sau alt marcaj. Cu toate acestea, conținutul acestei zone nu are nicio valoare juridică, ci doar o valoare informativă.
      Această zonă este situată după cum urmează:

                  —

                  în cazul în care cardul european este reprezentat de aversul unui card, reversul este o zonă liberă, fără nicio specificație;

                  —

                  în cazul în care cardul european este reprezentat de reversul unui alt card, pe reversul acestuia rămâne disponibilă o zonă liberă, fără nicio altă specificație în afara dimensiunilor (10 mm lățime și 52 mm lungime). Este situată simetric de-a lungul axei verticale „h” și centrată în zona dintre banda magnetică și zonele câmpului de date. Poate fi utilizată de emitentul cardului pentru a plasa o bandă de semnare în vederea autentificării sau un text;

                  —

                  în cazul în care nu există bandă magnetică, zona liberă are 20 mm lățime în loc de 10 mm.

            3.4.   Elemente de date predefinite

      3.4.1.   Numele cardului

                  Numele câmpului

                  Numele cardului

                  Descriere

                  Numele uzual al cardului, astfel cum a fost decis de Comisia administrativă prin Decizia nr. 190

                  Poziție

                  În cazul aversului, sub linia directoare orizontală „d” și la dreapta față de linia directoare verticală „a”.
                  În cazul reversului, situat simetric de-a lungul axei verticale „h” și centrat în zona dintre banda magnetică și marginea superioară a cardului.

                  Valori

                  Valoarea „Card european de asigurări sociale de sănătate” se scrie într-o limbă oficială a Uniunii Europene.

                  Format

                  Caractere Verdana True Type sau echivalente, cu majuscule și stil normal, dimensiune 7 pe avers și 6 pe revers, albe, cu grosime redusă la 90 % din dimensiunea normală și cu poziționare și spațiere „normale” a caracterelor.

                  Lungime

                  40 caractere

                  Observații

                  Formularea exactă a numelui în limba statului membru emitent este responsabilitatea exclusivă a acestuia.

            3.4.2.   Legendă

                  Numele câmpului

                  Legendă

                  Descriere

                  Legenda identifică semnificația unui câmp de date.

                  Poziție

                  În partea superioară a fiecărui câmp de date personale.
                  Aliniere la stânga pentru legendele situate în partea stângă a cardului și la dreapta pentru cele situate în partea dreaptă a cardului.

                  Valori

                  Valorile sunt scrise într-o limbă oficială a Uniunii Europene și sunt ordonate după cum urmează (utilizând engleza ca text de referință):

                              1.

                              (fără legendă pentru identificatorul formularului)

                              2.

                              (fără legendă pentru codul statului membru emitent)

                              3.

                              Nume

                              4.

                              Prenume

                              5.

                              Data nașterii

                              6.

                              Numărul personal de identificare

                              7.

                              Numărul de identificare al instituției

                              8.

                              Numărul de identificare al cardului

                              9.

                              Data expirării

                  Format

                  Caractere Verdana True Type sau echivalente, stil normal, dimensiune 5, albe, cu grosime redusă la 90 % din dimensiunea normală și cu poziționare și spațiere „normale” a caracterelor.
                  Între linii spațiere de 2 puncte plus dimensiunea caracterului.

                  Lungime

                  Variabilă, în funcție de fiecare din valorile fixe de mai sus.

                  Observații

                  Fiecare legendă este identificată cu precizie printr-un număr, pentru a permite suprapunerea cardului în limbi diferite.
                  Formularea exactă a legendelor valorilor în limba statului membru emitent este responsabilitatea exclusivă a acestuia.

            3.4.3.   Statul emitent

                  Numele câmpului

                  Numărul ID al statului emitent

                  Descriere

                  Codul de identificare al statului căruia aparține emitentul cardului.

                  Poziție

                  Câmpul 2: poziționare centrală în marca europeană, într-un pătrat alb cu latura de 4 mm.

                  Valori

                  Codul de țară ISO cu 2 caractere (ISO 3166-1)

                  Format

                  Caractere Verdana True Type sau echivalente, cu majuscule și stil normal, dimensiune 7, negre, cu grosime redusă la 90 % din dimensiunea normală și cu poziționare și spațiere „normale” a caracterelor.

                  Lungime

                  2 caractere

                  Observații

                  În loc de „GB” se va utiliza codul „UK”, care este codul ISO standard pentru Regatul Unit.
                  Se va utiliza un singur cod pentru fiecare stat membru.

            3.5.   Elemente de date personale

      Elementele de date personale au următoarele caracteristici comune:

                  —

                  respectă EN 1387 în privința setului de caractere: alfabet latin nr. 1 – 4 (ISO 8859-1 până la 4);

                  —

                  dacă este necesară abrevierea elementelor din cauza numărului limitat al spațiilor, aceasta trebuie să se indice printr-un punct.

            Datele se vor tipări prin transfer termic sau laser sau vor fi gravate, dar nu reliefate.
      Fiecare element al datelor va fi plasat în câmpul de date conform schemelor de mai jos.

      3.5.1.   Spațiu necompletat (fostul identificator al formularului)

                  Numele câmpului

                  Spațiu necompletat

                  Descriere

                  Poziție

                  Câmpul 1:

                              —

                              în cazul aversului, sub linia directoare orizontală „d” și la stânga față de linia directoare verticală „c”;

                              —

                              în cazul reversului, situat simetric de-a lungul axei verticale „g” și aliniat central în raport cu zona liberă.

                        În ambele situații, se poziționează în interiorul unui dreptunghi alb cu lățimea de 4 mm și lungimea de 10 mm.

            3.5.2.   Elemente de date referitoare la deținătorul cardului

      De remarcat că se poate ca deținătorul cardului să nu fie persoana asigurată, ci un beneficiar, deoarece cardul este individual.

                  Numele câmpului

                  Numele deținătorului cardului

                  Descriere

                  Numele deținătorului cardului, astfel cum este utilizat în statul membru emitent

                  Poziție

                  Câmpul 3

                  Valori

                  —

                  Format

                  Caractere Verdana True Type sau echivalente, cu majuscule și stil normal, dimensiune 7, negre, cu grosime redusă la 90 % din dimensiunea normală și cu poziționare și spațiere „normale” a caracterelor.
                  Aliniere la marginea stângă.
                  Între linii spațiere de 3 puncte plus dimensiunea caracterului.

                  Lungime

                  Până la 40 de caractere

                  Observații

                  Câmpul conținând numele poate include titlu, prefix sau orice altă mențiune referitoare la nume sau prefix.

                  Numele câmpului

                  Prenume ale deținătorului cardului

                  Descriere

                  Prenumele deținătorului cardului, astfel cum este (sunt) utilizat(e) în statul membru emitent.

                  Poziție

                  Câmpul 4

                  Valori

                  —

                  Format

                  Caractere Verdana True Type sau echivalente, cu majuscule și stil normal, dimensiune 7, negre, cu grosime redusă la 90 % din dimensiunea normală și cu poziționare și spațiere „normale” a caracterelor.
                  Aliniere spre stânga.
                  Între linii spațiere de 3 puncte plus dimensiunea caracterului.

                  Lungime

                  Până la 35 de caractere

                  Observații

                  Câmpul conținând prenumele poate conține inițiale.

                  Numele câmpului

                  Data nașterii

                  Descriere

                  Data nașterii deținătorului cardului, astfel cum este utilizată în statul membru emitent

                  Poziție

                  Câmpul 5

                  Valori

                  ZZ/LL/AAAA, unde Z înseamnă ziua, L luna, iar A anul.

                  Format

                  Caractere Verdana True Type sau echivalente, stil normal, dimensiune 7, negre, cu grosime redusă la 90 % din dimensiunea normală și cu poziționare și spațiere „normale” a caracterelor.
                  Aliniate la stânga în cazul aversului cardului și la dreapta în cazul reversului.
                  Între linii spațiere de 3 puncte plus dimensiunea caracterului.

                  Lungime

                  10 caractere, incluzând bara oblică dintre fiecare grup.

                  Observații

                  —

                  Numele câmpului

                  Numărul personal de identificare al deținătorului cardului

                  Descriere

                  Numărul personal de identificare utilizat de statul membru emitent.

                  Poziție

                  Câmpul 6

                  Valori

                  Numărul personal de identificare corespunzător

                  Format

                  Caractere Verdana True Type sau echivalente, stil normal, dimensiune 7, negre, cu grosime redusă la 90 % din dimensiunea normală și cu poziționare și spațiere „normale” a caracterelor.
                  Aliniate la marginea dreaptă în cazul aversului cardului și la stânga în cazul reversului.
                  Între linii spațiere de 3 puncte plus dimensiunea caracterului.

                  Lungime

                  Până la 20 de caractere pentru codul ID.

                  Observații

                  Numărul personal de identificare al deținătorului cardului sau, dacă nu există un astfel de număr, numărul persoanei asigurate de la care derivă drepturile deținătorului cardului.
                  Atributelor personale, cum ar fi sexul, situația în cadrul familiei, nu li se pot aloca un câmp dedicat pe card. Totuși, ele pot fi incluse în numărul personal de identificare.

            3.5.3.   Elemente de date corespunzătoare instituției competente

                  Numele câmpului

                  Numele instituției

                  Descriere

                  „Instituția” este instituția competentă care face asigurarea.

                  Poziție

                  Câmpul 7, partea 1

                  Valori

                  Se înscrie acronimul instituției în loc de numele complet.

                  Format

                  Caractere Verdana True Type sau echivalente, cu majuscule și stil normal, dimensiune 7, negre, cu grosime redusă la 90 % din dimensiunea normală și cu poziționare și spațiere „normale” a caracterelor.
                  Câmpul 7 este aliniat la marginea dreaptă, iar partea 1 se poziționează la dreapta față de partea 2.
                  Între linii spațiere de 3 puncte plus dimensiunea caracterului.

                  Lungime

                  Până la 15 caractere
                  Partea 1 este separată de partea 2 prin două spații și o liniuță.
                  Lungimea acestei părți poate fi extinsă atât cât permite lungimea părții 2.

                  Observații

                  Acronimul este furnizat ca mijloc de detectare a unei posibile probleme de captură a datelor în codul de identificare al instituției (câmpul 7, partea 2), aceasta asigurând un control calitativ al numărului de identificare al instituției.
                  Numele complet al instituției va fi furnizat pe baza acronimului sau a codului de identificare al instituției, de exemplu printr-un instrument disponibil prin internet.
                  Nu se utilizează puncte la scrierea acronimului.

                  Numele câmpului

                  Numărul de identificare al instituției

                  Descriere

                  Codul de identificare acordat la nivel național „instituției”, adică instituția competentă care face asigurarea.

                  Poziție

                  Câmpul 7, partea 2

                  Valori

                  A se vedea lista cu coduri naționale pentru instituțiile competente.

                  Format

                  Caractere Verdana True Type sau echivalente, stil normal, dimensiune 7, negre, cu grosime redusă la 90 % din dimensiunea normală și cu poziționare și spațiere „normale” a caracterelor.
                  Câmpul 7 este aliniat la marginea dreaptă, iar partea 2 se poziționează la stânga față de partea 1.
                  Între linii spațiere de 3 puncte plus dimensiunea caracterului.

                  Lungime

                  Între 4 și 10 caractere

                  Observații

                  Informații complementare actualizate și istorice care pot fi necesare pentru comunicarea cu instituția pot fi puse la dispoziție pe internet într-o bază de date centrală.
                  Instituția competentă poate fi diferită de organismul de legătură sau de organizația responsabilă de rambursarea transfrontalieră, precum și de organizația responsabilă de emiterea din punct de vedere tehnic a cardului european de asigurări sociale de sănătate. Aceste informații pot fi puse de asemenea la dispoziție pe internet într-o bază de date centrală.

            3.5.4.   Elemente de date referitoare la card

                  Numele câmpului

                  Numărul logic de identificare al cardului

                  Descriere

                  Numărul logic individual având ca scop identificarea cardului, alocat fiecărui card de emitentul acestuia. Este compus din două părți, numărul de identificare al emitentului și numărul de serie al cardului.

                  Poziție

                  Câmpul 8

                  Valori

                  Primele 10 caractere identifică emitentul cardului în conformitate cu standardul EN 1867 din 1997.
                  Ultimele 10 caractere reprezintă numărul de serie unic.

                  Format

                  Caractere Verdana True Type sau echivalente, stil normal, dimensiune 7, negre, cu grosime redusă la 90 % din dimensiunea normală și cu poziționare și spațiere „normale” a caracterelor.
                  Între linii spațiere de 3 puncte plus dimensiunea caracterului.

                  Lungime

                  20 de caractere (începând cu 0, dacă este cazul, în seria de 10 caractere reprezentând numărul de serie unic al cardului).

                  Observații

                  Pentru alocarea unui număr de identificare al emitentului se poate utiliza o procedură de înregistrare ad hoc în locul celei oficiale definite în standardul EN 1867, în cazul statelor membre care emit carduri europene de asigurări sociale de sănătate fără componentă electronică.
                  Acest număr logic ID al cardului trebuie să permită verificarea informațiilor conținute de card pentru a se constata dacă sunt compatibile cu cele deținute de organizația emitentă, de exemplu pentru a reduce riscul de fraudă sau pentru a identifica erori de introducere a datelor în cursul procesării informațiilor de pe card în scopul solicitării rambursărilor.

                  Numele câmpului

                  Data expirării

                  Descriere

                  Data de încheiere a îndreptățirii de a beneficia de servicii medicale în cursul unei șederi temporare într-un stat membru altul decât cel emitent.

                  Poziție

                  Câmpul 9

                  Valori

                  ZZ/LL/AAAA, unde Z înseamnă ziua, L luna, iar A anul.

                  Format

                  Caractere Verdana True Type sau echivalente, stil normal, dimensiune 7, negre, cu grosime redusă la 90 % din dimensiunea normală și cu poziționare și spațiere „normale” a caracterelor.
                  Aliniere la marginea dreaptă.
                  Între linii spațiere de 3 puncte plus dimensiunea caracterului.

                  Lungime

                  10 caractere, incluzând bara oblică dintre fiecare grup.

                  Observații

                  Un stat membru va fi îndreptățit să solicite rambursarea costurilor unor servicii medicale prestate în cursul perioadei de valabilitate a cardului, deși perioada în care este îndreptățit poate diferi de perioada de valabilitate a cardului.

            3.6.   Cerințe de securitate

      Toate cerințele de securitate rămân pe deplin în responsabilitatea emitentului cardului, care este cel mai bine plasat pentru a evalua amenințările și pentru a pune în aplicare contramăsuri adecvate.
      Când este situat pe reversul unui card național, cardul european va beneficia de toate măsurile de securitate aplicate cardului național. Ca măsură suplimentară de securitate se sugerează, totuși, ca unele date să aibă aceleași valori pe ambele fețe ale cardului.
      În cazul în care se consideră necesare alte elemente de securitate decât cele specificate mai sus (de exemplu, o imagine a feței deținătorului cardului), ele se vor aplica pe cealaltă față a cardului.

         (1)  Detaliile tehnice ale schemei de culori sunt disponibile la cerere de la secretariatul Comisiei administrative. Detaliile vor fi puse la dispoziție în format corespunzător în conformitate cu cele mai bune practici din domeniul tipăririi profesionale (și anume ca fișier Quark Xpress. Schema de culori conține 4 culori CMYK și toate imaginile sunt în format TIFF).

         (2)  Referința CMYK pentru această culoare este C78 M65 Y21 K7.

         (3)  Referința CMYK pentru gri este C33 M21 Y13 K1, iar pentru albastru este C64 M46 Y16 K2.

      ANEXA II

         Model de certificat provizoriu de înlocuire pentru cardul european de asigurări sociale de sănătate

      1.   INTRODUCERE
      Certificatul provizoriu de înlocuire (denumit în continuare „certificatul”) poate fi pus la dispoziția persoanei asigurate doar la cerere și în scop de înlocuire provizorie a unui card european.
      Certificatul este identic ca format în toate statele membre și conține, în aceeași ordine, aceleași date ca și cardul european (câmpurile 1 până la 9), precum și date de certificare a originii și validității certificatului (câmpurile „a” până la „d”).
      2.   MODEL DE CERTIFICAT
      A se vedea pagina următoare.


title: Decizia Consiliului din 2 iunie 2003 de semnare, în numele Comunității Europene, a Acordului sub forma unui schimb de scrisori de modificare a Acordului dintre Comunitatea Europeană și Republica Socialistă Vietnam privind comerțul cu produse textile și de îmbrăcăminte și alte măsuri de deschidere a piețelor, și de autorizare a aplicării sale provizorii

text:
Anunţ juridic important

|

32003D0453

Jurnalul Oficial L 152 , 20/06/2003 p. 0041 - 0041 ediţie specială în limba cehă capitol 11 volum 47 p. 64  - 64 ediţie specială în limba estonă capitol 11 volum 47 p. 64  - 64 ediţie specială în limba maghiară capitol 11 volum 47 p. 64  - 64 ediţie specială în limba lituaniană capitol 11 volum 47 p. 64  - 64 LV.ES capitol 11 volum 47 p. 64  - 64 MT.ES capitol 11 volum 47 p. 64  - 64 PL.ES capitol 11 volum 47 p. 64  - 64 SK.ES capitol 11 volum 47 p. 64  - 64 ediţie specială în limba slovenă capitol 11 volum 47 p. 64  - 64

		Decizia Consiliuluidin 2 iunie 2003de semnare, în numele Comunității Europene, a Acordului sub forma unui schimb de scrisori de modificare a Acordului dintre Comunitatea Europeană și Republica Socialistă Vietnam privind comerțul cu produse textile și de îmbrăcăminte și alte măsuri de deschidere a piețelor, și de autorizare a aplicării sale provizorii(2003/453/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 133, coroborat cu articolul 300 alineatul (2) primul paragraf,având în vedere propunerea Comisiei,întrucât:(1) Comisia a negociat în numele Comunității un acord sub forma unui schimb de scrisori privind comerțul cu produse textile cu Vietnamul (denumit în continuare "acordul").(2) Acordul a fost parafat la 15 februarie 2003.(3) Sub rezerva reciprocității și pentru a permite ambelor părți să obțină beneficii imediat după efectuarea notificărilor relevante, este necesară aplicarea provizorie a prezentului acord începând cu 15 aprilie 2003 până la finalizarea procedurilor necesare pentru încheierea sa formală.(4) Acordul ar trebui semnat în numele Comunității,DECIDE:Articolul 1Semnarea Acordului sub forma unui schimb de scrisori de modificare a Acordului dintre Comunitatea Europeană și Republica Socialistă Vietnam privind comerțul cu produse textile și de îmbrăcăminte [1] și alte măsuri de deschidere a piețelor și de autorizare a aplicării sale provizorii, este aprobată în numele Comunității, sub rezerva deciziei Consiliului privind încheierea acordului respectiv.Textul acordului se atașează la prezenta decizie.Articolul 2Președintele Consiliului este autorizat să numească persoana (persoanele) împuternicită (împuternicite) să semneze acordul, în numele Comunității, sub rezerva încheierii formale a acestuia.Articolul 3Sub rezerva reciprocității, acordul se aplică provizoriu începând cu 15 aprilie 2003 până la finalizarea procedurilor necesare pentru încheierea sa formală.Articolul 4(1) Majorarea contingentelor la nivelurile indicate în anexa 2 la acord va avea loc în fiecare an după punerea în aplicare de către Vietnam a angajamentelor sale în conformitate cu articolul 3 alineatele (3), (4), (8) și (10) din Acordul între Comunitatea Europeană și Republica Socialistă Vietnam privind comerțul cu produse textile și de îmbrăcăminte.(2) În cazul în care în anul 2003, Vietnamul nu își îndeplinește obligațiile prevăzute la articolul 3 alineatele (3), (4), (8), (9) și (10) din acord, contingentele pentru 2003 se reduc la nivelurile indicate în anexa 2 coloana 3. În cazul în care Vietnamul nu își îndeplinește obligațiile în 2004 sau 2005, aceste niveluri sunt majorate cu o rată de creștere de 3 % pe an. În aceste cazuri, orice cantități expediate deja care depășesc nivelurile contingentelor redefinite se deduc din contingentele anilor următori.(3) Decizia de punere în aplicare a alineatului (2) este luată în conformitate cu procedurile menționate la articolul 17 din Regulamentul (CEE) nr. 3030/93 al Consiliului din 12 octombrie 1993 privind regimul comun aplicabil importurilor unor produse textile originare din țări terțe [2].Adoptată la Luxemburg, 2 iunie 2003.Pentru ConsiliuPreședinteleK. Stefanis[1] JO L 410, 31.12.1992, p. 279.[2] JO L 275, 8.11.1993, p. 1. Regulament astfel cum a fost modificat ultima dată prin Regulamentul (CE) nr. 138/2003 (JO L 23, 28.1.2003, p. 1).--------------------------------------------------


title: 2011/772/UE: Decizia Parlamentului European și a Consiliului din 16 noiembrie 2011 privind mobilizarea Fondului european de ajustare la globalizare în conformitate cu punctul 28 al Acordului interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/019 IE/Construction 41, introdusă de Irlanda)

text:
               30.11.2011

               RO

               Jurnalul Oficial al Uniunii Europene

               L 317/30

         DECIZIA PARLAMENTULUI EUROPEAN ȘI A CONSILIULUI
   din 16 noiembrie 2011
   privind mobilizarea Fondului european de ajustare la globalizare în conformitate cu punctul 28 al Acordului interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/019 IE/Construction 41, introdusă de Irlanda)
   (2011/772/UE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (1), în special punctul 28,
   având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (2), în special articolul 12 alineatul (3),
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial, generate de globalizare și pentru a-i ajuta să se reintegreze pe piața forței de muncă.

               (2)

               Domeniul de aplicare a FEG a fost extins pentru cererile depuse începând de la 1 mai 2009 pentru a include acordarea de sprijin lucrătorilor disponibilizați ca urmare directă a crizei financiare și economice mondiale.

               (3)

               Acordul interinstituțional din 17 mai 2006 permite mobilizarea FEG în limita unui plafon anual de 500 milioane EUR.

               (4)

               La 9 iunie 2010, Irlanda a prezentat o cerere de mobilizare a FEG în legătură cu concedierile din 1 482 întreprinderi care desfășoară activități încadrate în NACE revizuirea 2 diviziunea 41 („Construcții de clădiri”) din regiunea NUTS II Border, Midlands and Western (IE01) și Southern and Eastern (IE02) și a prezentat informații suplimentare până la 17 iunie 2011. Cererea îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 12 689 838 EUR.

               (5)

               Prin urmare, ar trebui mobilizat FEG pentru a oferi o contribuție financiară ca răspuns la cererea prezentată de Irlanda,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2011, se mobilizează Fondul european de ajustare la globalizare prin alocarea sumei de 12 689 838 EUR, sub formă de credite de angajament și de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 16 noiembrie 2011.

            Pentru Parlamentul European

            Președintele

         J. BUZEK

            Pentru Consiliu

            Președintele

         W. SZCZUKA

      (1)  JO C 139, 14.6.2006, p. 1.

      (2)  JO L 406, 30.12.2006, p. 1.


title: Decizia (UE) 2017/97 a Comisiei din 4 iulie 2016 privind ajutorul de stat SA.40168 – 2015/C [ex SA.33584 – 2013/C (ex 2011/NN)] pus în aplicare de Țările de Jos în favoarea clubului de fotbal profesionist Willem II din Tilburg [notificată cu numărul C(2016) 4061] (Text cu relevanță pentru SEE. )

text:
               20.1.2017

               RO

               Jurnalul Oficial al Uniunii Europene

               L 16/28

         DECIZIA (UE) 2017/97 A COMISIEI
   din 4 iulie 2016
   privind ajutorul de stat SA.40168 – 2015/C [ex SA.33584 – 2013/C (ex 2011/NN)] pus în aplicare de Țările de Jos în favoarea clubului de fotbal profesionist Willem II din Tilburg

         [notificată cu numărul C(2016) 4061]

   (Numai versiunea în limba neerlandeză este autentică)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 108 alineatul (2) primul paragraf,
   având în vedere Acordul privind Spațiul Economic European, în special articolul 62 alineatul (1) litera (a),
   după ce părțile interesate au fost invitate să își prezinte observațiile în conformitate cu articolul 108 alineatul (2) din tratat (1) și având în vedere observațiile acestora,
   întrucât:
   1.   PROCEDURĂ

               (1)

               În 2010, Comisia a fost informată de către un cetățean că Țările de Jos au pus în aplicare o măsură de ajutor pentru clubul de fotbal profesionist Willem II din Tilburg. Această plângere a fost înregistrată cu numărul SA.31122. În 2010 și în 2011, Comisia a primit, de asemenea, plângeri cu privire la măsuri puse în aplicare în favoarea altor cluburi de fotbal profesionist din Țările de Jos, și anume MVV din Maastricht, FC Den Bosch din 's-Hertogenbosch, PSV din Eindhoven și NEC din Nijmegen. Prin scrisoarea din 2 septembrie 2011, Țările de Jos au transmis Comisiei informații suplimentare privind măsura referitoare la Willem II.

               (2)

               Prin scrisoarea din 6 martie 2013, Comisia a informat Țările de Jos că a decis să inițieze procedura prevăzută la articolul 108 alineatul (2) din tratat în ceea ce privește măsurile de ajutor în favoarea Willem II, NEC, MVV, PSV și FC Den Bosch.

               (3)

               Decizia Comisiei de a iniția procedura (denumită în continuare „decizia de inițiere a procedurii”) a fost publicată în Jurnalul Oficial al Uniunii Europene
                   (2). Comisia a invitat părțile interesate să își prezinte observațiile cu privire la măsurile în cauză.

               (4)

               Țările de Jos au prezentat observații în cadrul procedurii privind măsura în favoarea Willem II prin scrisorile din 31 mai 2013 și 12 noiembrie 2013. De asemenea, Țările de Jos au răspuns la o solicitare de informații suplimentare prin scrisoarea din 11 februarie 2014.

               (5)

               Comisia a primit observații din partea municipalității din Tilburg (denumită în continuare „municipalitatea”) în calitate de parte interesată în ceea ce privește măsura destinată Willem II. Comisia a transmis aceste observații Țărilor de Jos, cărora li s-a oferit posibilitatea de a reacționa; observațiile acestora au fost prezentate prin scrisoarea din 12 noiembrie 2013 și în cadrul unei reuniuni care a avut loc la 20 martie 2014.

               (6)

               În urma deciziei de inițiere a procedurii și în acord cu Țările de Jos, anchetele referitoare la diferitele cluburi au fost derulate separat. Ancheta privind clubul Willem II a fost înregistrată cu numărul de caz SA.40168.

         2.   DESCRIEREA DETALIATĂ A MĂSURII

   2.1.   Măsura și beneficiarul său

               (7)

               Federația națională de fotbal, Koninklijke Nederlandse Voetbal Bond (denumită în continuare „KNVB”), reprezintă organizația-umbrelă pentru competițiile de fotbal profesionist și amator. În Țările de Jos, fotbalul profesionist este organizat în sistem dualist. În sezonul 2014/2015 au participat 38 de cluburi, dintre care 18 au jucat în liga superioară (eredivisie) și 20 în liga inferioară (eerste Divisie).

               (8)

               Willem II a fost înființat în 1898 și a funcționat ca un club de fotbal profesionist încă de la introducerea fotbalului profesionist în Țările de Jos în 1954. Willem II își joacă meciurile de acasă pe stadionul Koning Willem II (denumit în continuare „stadionul”) din Tilburg. În sezonul 2010/2011, Willem II a retrogradat din liga superioară în liga inferioară. Clubul a fost promovat din nou în 2012, dar a retrogradat în 2013. În 2014, acesta a fost promovat încă o dată în liga superioară. Sezonul 2005/2006 a fost cel mai recent sezon în care Willem II a jucat într-un turneu european (Cupa UEFA).

               (9)

               Forma juridică actuală a Willem II este Willem II Tilburg B.V. Entitatea Willem II Tilburg B.V. (denumită în continuare „Willem II”) este beneficiarul măsurii. Aceasta este deținută de fundația Stichting Beheer Betaald Voetbalorganisatie Willem II Tilburg. Există o asociație separată (Vereniging) Willem II. Willem II este o întreprindere mijlocie, care în 2012 avea 53 de angajați. Aceasta a avut o cifră de afaceri anuală de 11,4 milioane EUR în exercițiul financiar 2008/2009 și o cifră de afaceri de 9,9 milioane EUR în exercițiul financiar 2009/2010.

               (10)

               În 2004, municipalitatea și Willem II au încheiat un contract prin care municipalitatea a devenit proprietar cu drepturi depline (3) asupra stadionului, iar Willem II a încheiat un contract de închiriere pentru utilizarea stadionului. În contractul de închiriere s-a specificat faptul că municipalitatea închiria stadionul către Willem II, pentru care acesta din urmă trebuia să plătească o chirie anuală de 1 001 731 EUR, plus TVA și costurile variabile. Chiria s-a bazat pe costurile de investiții, o perioadă de amortizare de 30 ani și o rată a dobânzii de 5,5 % utilizată de către municipalitate la momentul încheierii contractului. Condițiile din contractul de închiriere pe 30 de ani au fost concepute pentru a asigura o exploatare a stadionului neutră din punct de vedere bugetar pentru municipalitate. Comisia a precizat, la punctul 51 din decizia de inițiere a procedurii, că termenii conveniți la momentul respectiv garantau plata, de către Willem II, a unei chirii care să acopere toate costurile, evitând astfel acordarea unui ajutor de exploatare pentru clubul de fotbal. Chiria s-a situat în limitele chiriei plătite de alte părți, deși a fost peste medie. În anii 2004-2008, Willem II a putut plăti chiria.

               (11)

               În sezonul 2009/2010, Willem II s-a confruntat cu dificultăți financiare, iar, în mai 2010, a anunțat că se află în pragul falimentului. Municipalitatea, care suspendase anterior plata chiriei pentru 2009, a decis, la 31 mai 2010, să reducă valoarea chiriei și alte costuri datorate, cu efect retroactiv până în 2004. Efectul acestei decizii a fost scăderea cu 0,4 milioane EUR a sumei anuale datorate de clubul de fotbal pentru o perioadă de șase ani, ceea ce a dus la o plată – în două tranșe – în valoare de 2,4 milioane EUR către Willem II, sumă din care s-a dedus chiria restantă pentru 2009. Un nou contract de închiriere, care a înlocuit contractul de închiriere din 2004, a fost încheiat la 31 octombrie 2011.

               (12)

               Decizia municipalității din 31 mai 2010 s-a bazat pe condiția ca Willem II să își îndeplinească obligațiile specificate într-un plan de restructurare menit să îi restabilească viabilitatea pe termen lung. Condițiile din respectivul plan includeau obligații de raportare financiară trimestrială, un buget echilibrat pentru următorul sezon fotbalistic, găsirea unei modalități de a curăța bilanțul clubului, necesitatea respectării normelor asociației naționale de fotbal pentru salariile jucătorilor, introducerea unei noi structuri de management și de supraveghere. Ulterior, municipalitatea a considerat satisfăcătoare măsurile luate de Willem II pentru îndeplinirea acestor condiții și, prin urmare, a acordat a doua tranșă din cele 2,4 milioane EUR.

               (13)

               Țările de Jos nu au notificat Comisiei, în conformitate cu articolul 108 alineatul (3) din tratat, intenția lor de a acorda Willem II suma de 2,4 milioane EUR. Comisia nu a fost informată nici cu privire la decizia luată în 2009 de a suspenda plata aferentă chiriei anuale pentru sezonul 2009/2010.

         2.2.   Efectul posibil al ajutorului

               (14)

               Țările de Jos au pus sub semnul întrebării impactul posibilului ajutor asupra pieței interne pentru cluburile de fotbal care nu participă la competiții la nivel european. Cu toate acestea, cluburile de fotbal profesionist sunt considerate întreprinderi și sunt supuse controlului ajutoarelor de stat. Fotbalul ia forma unei activități remunerate și oferă servicii contra cost; această activitate a dezvoltat un înalt nivel de profesionalism și, prin urmare, și-a sporit impactul economic (4).

               (15)

               Pe lângă participarea la competiții fotbalistice, cluburile de fotbal profesionist desfășoară activități economice pe mai multe piețe care au o dimensiune internațională, de exemplu, transferurile de jucători profesioniști, publicitatea, sponsorizarea, comercializarea sau acoperirea mediatică. Ajutorul acordat unui club de fotbal profesionist îi consolidează poziția pe fiecare dintre aceste piețe, majoritatea acestora acoperind mai multe state membre. Prin urmare, în cazul în care sunt utilizate resurse de stat pentru a oferi un avantaj selectiv unui club de fotbal profesionist, indiferent de liga în care acesta joacă, există probabilitatea ca un astfel de ajutor să aibă potențialul de a denatura concurența și de a afecta schimburile comerciale dintre statele membre în sensul articolului 107 alineatul (1) din tratat (5).

         2.3.   Motive pentru inițierea procedurii

               (16)

               În decizia de inițiere a procedurii, Comisia a ajuns la concluzia preliminară că municipalitatea a oferit un avantaj selectiv clubului Willem II utilizând resurse de stat și, prin urmare, a furnizat ajutor clubului de fotbal. De asemenea, Comisia a considerat că măsurile de ajutor pentru cluburile de fotbal profesionist sunt susceptibile să denatureze concurența și să afecteze schimburile comerciale dintre statele membre în sensul articolului 107 alineatul (1) din tratat.

               (17)

               În decizia de inițiere a procedurii, Comisia a observat că Willem II se confrunta cu dificultăți financiare la momentul acordării ajutorului. Pentru evaluarea compatibilității ajutorului cu Liniile directoare privind ajutorul de stat pentru salvarea și restructurarea întreprinderilor aflate în dificultate (6) (denumite în continuare „liniile directoare”), Comisia a solicitat informații cu privire la respectarea tuturor cerințelor prevăzute de liniile directoare.

               (18)

               În special, Comisia nu a putut verifica dacă au fost respectate condițiile prevăzute la punctele 34-37 din liniile directoare cu privire la natura și punerea în practică a unui plan de restructurare. De asemenea, Comisia nu a putut verifica dacă au fost adoptate măsuri compensatorii adecvate în sensul punctelor 38-42. În plus, trebuie să se demonstreze că ajutorul a fost limitat la minimumul necesar, că beneficiarul însuși a plătit o contribuție adecvată la restructurarea sa și că principiul „prima și ultima dată” va fi respectat.

         3.   OBSERVAȚIILE ȚĂRILOR DE JOS

               (19)

               Țările de Jos nu au fost de acord că măsura de restructurare a contractului de închiriere a stadionului constituie un ajutor de stat. În opinia Țărilor de Jos, municipalitatea, în calitate de proprietar al stadionului a aplicat condițiile de piață și a acționat în conformitate cu principiul investitorului în economia de piață și cu principiul creditorului în economia de piață, suspendând chiria pentru principalul utilizator al stadionului în 2009 și reducând valoarea chiriei și alte condiții contractuale cu efect retroactiv în 2010. În cazul falimentului Willem II, clubul și-ar fi pierdut licența pentru fotbalul profesionist. Municipalitatea ar fi fost blocată cu un stadion de fotbal care putea fi utilizat numai pentru alte activități la costuri de investiții substanțiale. Țările de Jos au susținut că valoarea redusă a chiriei se situa în intervalul chiriilor plătite în alte părți pentru alte stadioane și, prin urmare, era în conformitate cu condițiile de piață.

               (20)

               În mod alternativ, în opinia Țărilor de Jos, chiar și în cazul în care măsura ar constitui ajutor de stat, aceasta ar fi compatibilă cu piața internă. Aceste argumente s-au bazat, în primul rând, pe o scrisoare trimisă de Comisie Țărilor de Jos la 11 iulie 2002 referitoare la infrastructura sportivă. În această scrisoare, Comisia a descris anumite condiții în care ar considera că finanțarea infrastructurii sportive nu constituie ajutor de stat. În al doilea rând, argumentele se bazează pe liniile directoare și pe articolul 107 alineatul (3) litera (c) din tratat.

               (21)

               În ceea ce privește restructurarea clubului Willem II, Țările de Jos au descris situația financiară a acestuia. În exercițiul financiar 2008/2009 (7), Willem II a înregistrat o pierdere de 3,9 milioane EUR la o cifră de afaceri de 11,4 milioane EUR, iar capitalul propriu [eigen vermogen] a scăzut de la 4,1 milioane EUR la 0,2 milioane EUR. În exercițiul financiar 2009/2010 (8), Willem II a înregistrat o pierdere de 4,4 milioane EUR la o cifră de afaceri de 9,9 milioane EUR. În pofida acordării a 2,4 milioane EUR de către municipalitate, capitalul propriu al clubului a continuat să scadă de la 0,2 milioane EUR la -2,1 milioane EUR.

               (22)

               Fiecare club neerlandez de fotbal profesionist are nevoie de o licență din partea KNVB, pe care o primește numai dacă respectă mai multe obligații. Una dintre obligațiile care îi revin în cadrul sistemului se referă la soliditatea financiară a clubului. În fiecare sezon, cluburile au obligația să prezinte rapoarte financiare până la 1 noiembrie, 1 martie și 15 iunie, care indică, printre altele, situația financiară actuală, precum și bugetul pentru sezonul următor. Pe baza acestor rapoarte, cluburile sunt împărțite în trei categorii (1: nivel insuficient, 2: nivel suficient, 3: nivel adecvat). Cluburile din categoria 1 pot fi obligate să prezinte un plan de îmbunătățire pentru a ajunge în categoria 2 sau 3. În cazul în care clubul nu respectă planul, KNVB poate aplica sancțiuni, inclusiv un avertisment oficial, reducerea punctelor obținute în competiții și – ca sancțiune de ultimă instanță – retragerea licenței. Un club de fotbal profesionist din Țările de Jos care este declarat în faliment își pierde licența. În cazul în care este fondat un club succesor, acesta nu va fi admis în mod direct în ligile de fotbal profesionist, ci va trebui să înceapă în a doua ligă superioară de fotbal amator. Cu dificultățile pe care le întâmpina, Willem II risca să își piardă licența care îi permitea să participe la competiții profesioniste. În anul 2010, clubul a fost încadrat în categoria 1.

               (23)

               Țările de Jos au informat că, având în vedere aceste dificultăți, decizia municipalității de a acorda Willem II 2,4 milioane EUR depindea de o serie de condiții prevăzute în planul de restructurare elaborat de Willem II (9). Planul a fost conceput astfel încât să conducă la o poziție financiară solidă pentru o perioadă de 3 ani. Obiectivul planului a fost, de asemenea, îndeplinirea cerințelor KNVB, astfel încât clubul să obțină încadrarea în categoria 2 (nivel suficient) până la sfârșitul exercițiului financiar 2012/2013. Deja în decembrie 2011, KNVB i-a atribuit statutul de categoria 2.

               (24)

               Planul de restructurare presupunea o nouă conducere și reduceri la nivelul personalului și al grupului de jucători. Acesta prevedea ca numărul jucătorilor cu contract să fie redus. Urmau să fie luate măsuri precum transferarea mai multor jucători, prelungirea contractelor existente pentru salarii mai mici, încheierea de contracte noi fără plăți de transfer sau închirierea de jucători de la alte cluburi. Obiectivul planului era reducerea costurilor cu personalul și cu jucătorii de la 77 % la mai puțin de 55 %.

               (25)

               Nouă entități private au acceptat să acorde Willem II un împrumut în valoare de 2,25 milioane EUR în 2009, când au apărut dificultățile financiare. În 2010, acestea au putut fi convinse să prelungească durata împrumuturilor, să nu își revendice creanțele decât după ce Willem II revenea la un nivel suficient de lichiditate și să accepte dobânzi mai scăzute cu privire la aceste creanțe; șase dintre aceste entități au mers mai departe și au renunțat la 10 % din valoarea creanțelor lor. Obiectivul planului de restructurare era acela de a permite Willem II să realizeze, în termen de trei ani, un profit moderat din exploatare. Planul s-a dovedit a fi realist. Willem II a realizat un profit de aproximativ 0,3 milioane EUR în 2010/2011 și în 2011/2012 și profituri mai reduse în 2012/2013; clubul și-a îmbunătățit capitalul propriu, care a ajuns la – 1,4 milioane EUR la 30 iunie 2012 și la -1,3 milioane EUR la 30 iunie 2013 și care a devenit pozitiv în exercițiul financiar 2013/2014.

         4.   OBSERVAȚIILE PĂRȚILOR INTERESATE

               (26)

               Municipalitatea a prezentat observații în cadrul procedurii, care au fost în mare parte identice cu observațiile prezentate de Țările de Jos. Municipalitatea a furnizat, de asemenea, informații specifice referitoare la situația financiară a Willem II în 2009 și a prezentat un studiu realizat în noiembrie 2013 de Deloitte Financiar Advisory Services referitor la costul diverselor opțiuni aflate la dispoziția municipalității în 2010, în scopul susținerii opiniei sale potrivit căreia măsurile decise în 2009 și 2010 au fost raționale.

         5.   EVALUAREA MĂSURII

   5.1.   Existența unui ajutor de stat în conformitate cu articolul 107 alineatul (1) din tratat

               (27)

               În conformitate cu articolul 107 alineatul (1) din tratat, ajutoarele de stat sunt ajutoarele acordate de statele membre sau prin intermediul resurselor de stat, sub orice formă, care denaturează sau amenință să denatureze concurența prin acordarea unui avantaj economic anumitor întreprinderi sau producerii anumitor bunuri, în măsura în care acestea afectează schimburile comerciale dintre statele membre. Condițiile prevăzute la articolul 107 alineatul (1) din tratat sunt cumulative; prin urmare, pentru ca o măsură să fie calificată drept ajutor de stat, trebuie să fie îndeplinite toate condițiile.

               (28)

               Pe baza deciziei de inițiere a procedurii, Comisia evaluează, în ceea ce privește existența unui ajutor de stat, decizia municipalității din 2009 de a suspenda plata chiriei pentru utilizarea stadionului de către Willem II și decizia municipalității adoptată în mai 2010 de a reduce, cu efect retroactiv, valoarea chiriei și alte costuri aferente utilizării stadionului. Comisia constată că ambele acțiuni sunt strâns legate în privința succesiunii lor în timp, a finalității lor și a situației Willem II la momentul respectiv și, prin urmare, ar trebui să fie examinate împreună.

         5.1.1.   Finanțarea prin intermediul resurselor de stat

               (29)

               Ambele măsuri au fost decise de municipalitate și au consecințe financiare directe asupra bugetului său; prin urmare, acestea implică utilizarea resurselor de stat. Transferul resurselor de stat poate lua multe forme, cum ar fi subvențiile directe, împrumuturile, garanțiile, investițiile directe în capitalul întreprinderilor și prestațiile în natură. Renunțarea la venituri care altfel ar fi fost plătite statului constituie, de asemenea, un transfer de resurse de stat.

         5.1.2.   Avantajul economic

               (30)

               Măsurile trebuie să ofere Willem II un avantaj economic de care clubul nu s-ar fi bucurat în condiții normale de piață. Țările de Jos și municipalitatea susțin că aceasta din urmă a acționat în conformitate cu principiul investitorului în economia de piață și cu principiul creditorului în economia de piață și, prin urmare, nu a oferit niciun avantaj Willem II. Comisia nu este de acord cu această opinie din motivele prezentate în continuare.

               (31)

               Ori de câte ori situația financiară a unei întreprinderi este îmbunătățită ca urmare a intervenției statului, se poate presupune că este prezent un avantaj. Pentru a evalua acest aspect, situația financiară a întreprinderii în urma punerii în aplicare a măsurii ar trebui comparată cu situația financiară a acesteia în cazul în care măsura nu ar fi fost pusă în aplicare. Fără această intervenție, clubul ar fi avut în continuare dificultăți financiare, cu riscul de a da faliment și de a fi retrogradat într-o ligă inferioară. Este cert că situația financiară a Willem II s-a îmbunătățit în mod semnificativ prin măsurile care fac obiectul anchetei.

               (32)

               Măsurile nu ar constitui un avantaj necuvenit în cazul în care municipalitatea ar putea demonstra că a acționat în conformitate cu principiul investitorului în economia de piață și cu principiul creditorului în economia de piață. Comisia ia act de faptul că, în 2004, municipalitatea a achiziționat drepturile depline de proprietate asupra stadionului. Pentru această achiziție, municipalitatea a plătit valoarea economică a stadionului, care fusese stabilită pe baza unei expertize externe. Municipalitatea a încheiat contractul de închiriere din 2004 cu Willem II cunoscând pe deplin faptul că stadionul nu reprezenta o arenă multifuncțională, ci un stadion de fotbal care era utilizat de Willem II în calitate de utilizator captiv și care oferea numai posibilități limitate de utilizare pentru alte activități decât fotbalul. Prin urmare, municipalitatea știa că exploatarea stadionului depindea de capacitatea Willem II de a plăti în continuare chiria și alte costuri menționate în contract. Un investitor în economia de piață fie nu și-ar fi asumat acest risc deloc, fie și l-ar fi asumat în schimbul unei marje de profit corespunzătoare și al asigurării împotriva oricărei posibilități de insolvență a utilizatorului captiv.

               (33)

               În 2010, când a informat Consiliul municipal că Willem II se afla în pragul falimentului, municipalitatea a constatat, de asemenea, că exploatarea stadionului începând din 2004 a avut un impact neutru asupra bugetului său. Deși contractul de închiriere din 2004 nu a generat un profit rezonabil, modificarea din 2010 cu efect retroactiv a condițiilor de închiriere a avut loc cunoscându-se faptul că aceasta permite ca exploatarea să implice pierderi încă din 2004. Această situație exclude faptul că decizia din 2010 de a reduce valoarea chiriei ar fi în conformitate cu principiul investitorului în economia de piață. Niciun actor comercial nu ar accepta o modificare retroactivă a chiriilor care nu are nicio perspectivă de a asigura randamentul investiției.

               (34)

               Totuși, Țările de Jos și municipalitatea susțin, de asemenea, că decizia municipalității, care a redus datoria acumulată de club, a respectat principiul creditorului în economia de piață. În acest context, acestea fac referire la faptul că mai mulți creditori importanți au renunțat la o parte din creanțele lor asupra Willem II. Acestea se referă, de asemenea, la partea din decizia de inițiere a procedurii în care Comisia a concluzionat că măsurile adoptate de municipalitatea din Arnhem în favoarea clubului de fotbal Vitesse nu constituie ajutor de stat.

               (35)

               În acest sens, Comisia constată, în primul rând, că deciziile adoptate în 2009 de a suspenda plata chiriei și, respectiv, în 2010 de a reduce, cu efect retroactiv, valoarea chiriei și alte obligații de plată pentru utilizarea stadionului nu au fost luate simultan cu măsurile corespunzătoare adoptate de alți creditori. În plus, în 2010, municipalitatea a acordat Willem II suma de 2,4 milioane EUR, reprezentând mai mult decât dublul valorii chiriei pe un an pe care Willem II trebuia să o plătească. Municipalitatea a solicitat, într-adevăr, ca Willem II să negocieze cu alți creditori pentru a-și curăța bilanțul, însă nu a impus condiții pentru aceste negocieri, care să corespundă condițiilor propriei intervenții. De asemenea, argumentul potrivit căruia, odată cu intrarea în faliment, clubul de fotbal profesionist și-ar pierde licența și municipalitatea ar fi blocată cu un stadion de fotbal care ar putea fi utilizat pentru alte activități numai la un cost al investițiilor substanțial nu este convingător. În cazul falimentului, un club succesor ar fi putut fi fondat în calitate de utilizator al stadionului. Desigur, acesta nu ar fi admis în mod direct în ligile de fotbal profesionist, ci ar trebui să înceapă în a doua ligă superioară de fotbal amator. Dar ar beneficia de perspectiva utilizării stadionului și a revenirii în viitorul previzibil în liga profesionistă, contribuind astfel la veniturile stadionului obținute din închiriere.

               (36)

               Țările de Jos au făcut, de asemenea, referire la scrisoarea Comisiei din 11 iulie 2002, în care aceasta a descris anumite condiții în care ar considera că finanțarea infrastructurii sportive nu constituie ajutor de stat. Aceste condiții ar include caracterul multifuncțional al arenei, un acces nediscriminatoriu la aceasta, precum și caracterul adecvat al taxelor de utilizator.

               (37)

               Totuși, în prezentul caz, aceste observații nu pot conduce la concluzia că Willem II nu a obținut un avantaj necuvenit. Deja s-ar putea pune în discuție dacă argumentele prezentate în scrisoarea din 11 iulie 2002 sunt încă relevante, având în vedere jurisprudența Curții de Justiție care a considerat că investițiile publice în infrastructura pusă la dispoziția publicului utilizează ajutoare de stat (10). În speță, este totuși hotărâtor faptul că municipalitatea și Willem II au încheiat în 2004 un contract prin care au convenit asupra unei chirii anuale de 1 001 731 EUR. În cazul în care plata acestei chirii convenite este, în primul rând, suspendată în acord cu municipalitatea și în cazul în care valoarea chiriei este ulterior în mod retroactiv redusă, municipalitatea conferă Willem II un avantaj financiar de care, în mod normal, acesta nu s-ar fi bucurat și pe care, în orice caz, un operator privat nu i l-ar fi acordat în condiții normale.

               (38)

               Din aceste motive, Comisia nu este convinsă că municipalitatea a acționat ca un operator în economia de piață, fie el investitor sau creditor ori ambele. Prin urmare, Comisia concluzionează că municipalitatea a oferit sprijin financiar pentru a evita falimentul Willem II, sprijin pe care un actor privat de pe piață nu l-ar fi acordat și care constituie, în consecință, un avantaj.

         5.1.3.   Efectul asupra schimburilor comerciale și concurenței

               (39)

               Țările de Jos au pus sub semnul întrebării impactul posibilului ajutor asupra pieței interne pentru cluburile de fotbal care nu participă la competiții la nivel european. În această privință, astfel cum s-a menționat în considerentul 14, Comisia reamintește că cluburile de fotbal profesionist sunt considerate întreprinderi și sunt supuse controlului ajutoarelor de stat. Fotbalul ia forma unei activități remunerate și oferă servicii contra cost; această activitate a dezvoltat un înalt nivel de profesionalism și, prin urmare, și-a sporit impactul economic.

               (40)

               În plus, Willem II este un potențial participant la turneele de fotbal europene și, în trecut, chiar a participat la un turneu european. Fiind un club de fotbal profesionist, acesta desfășoară activități economice pe mai multe piețe, cum ar fi transferurile de jucători profesioniști, publicitatea, sponsorizarea, comercializarea sau acoperirea mediatică, pe lângă participarea la competiții de fotbal de nivel internațional. Ajutorul acordat unui club de fotbal profesionist îi consolidează poziția pe fiecare dintre aceste piețe, majoritatea acestora acoperind mai multe state membre. Prin urmare, astfel cum s-a precizat în considerentul 15, în cazul în care sunt utilizate resurse de stat pentru a oferi un avantaj selectiv unui club de fotbal profesionist, indiferent de liga în care acesta joacă, există probabilitatea ca un astfel de ajutor să denatureze concurența și să afecteze schimburile comerciale dintre statele membre în sensul articolului 107 alineatul (1) din tratat.

         5.2.   Evaluarea în temeiul articolului 107 alineatul (3) litera (c) din tratat

               (41)

               Comisia trebuie să evalueze dacă măsura de ajutor în favoarea Willem II poate fi considerată compatibilă cu piața internă. Niciuna dintre derogările menționate la articolul 107 alineatul (2) din tratat nu se aplică măsurii de ajutor în cauză. În ceea ce privește derogările prevăzute la articolul 107 alineatul (3) din tratat, Comisia constată că niciuna dintre regiunile neerlandeze nu intră sub incidența excepției prevăzute la articolul 107 alineatul (3) litera (a) din tratat. Măsura de ajutor în cauză nu promovează un proiect important de interes european comun și nici nu servește la remedierea unei perturbări grave a economiei neerlandeze în sensul articolului 107 alineatul (3) litera (b) din tratat. De asemenea, nu se poate afirma că măsura de ajutor promovează cultura sau conservarea patrimoniului în sensul articolului 107 alineatul (3) litera (d) din tratat.

         5.2.1.   Liniile directoare aplicabile

               (42)

               În ceea ce privește derogarea prevăzută la articolul 107 alineatul (3) litera (c) din tratat în favoarea ajutoarelor destinate să faciliteze dezvoltarea anumitor activități economice, un astfel de ajutor poate fi compatibil în cazul în care nu modifică în mod nefavorabil condițiile schimburilor comerciale într-o măsură care contravine interesului comun.

               (43)

               Pentru evaluarea măsurilor de ajutor în temeiul articolului 107 alineatul (3) litera (c) din tratat, Comisia a emis o serie de regulamente, cadre, orientări și comunicări privind formele de ajutor și scopurile sectoriale sau orizontale pentru care ajutorul este acordat. Având în vedere că Willem II s-a confruntat cu dificultăți financiare la momentul adoptării măsurilor și că ajutorul a fost acordat de municipalitate pentru a elimina aceste dificultăți, este adecvat să se evalueze dacă criteriile stabilite în liniile directoare (11) se aplică și sunt îndeplinite.

               (44)

               În iulie 2014, Comisia a publicat noi Orientări privind ajutoarele de stat pentru salvarea și restructurarea întreprinderilor nefinanciare aflate în dificultate (12). Acestea nu sunt însă aplicabile acestui ajutor nenotificat acordat în 2009 și 2010. În conformitate cu punctul 137 din noile orientări, ele s-ar aplica în cazul oricărui ajutor pentru salvare sau de restructurare acordat fără aprobare prealabilă numai dacă ajutorul este acordat integral sau parțial după publicarea acestora în Jurnalul Oficial al Uniunii Europene. În conformitate cu punctul 138 din noile orientări, în toate celelalte cazuri, Comisia va efectua analiza pe baza orientărilor care se aplicau la data acordării ajutorului, și, prin urmare, în speță, pe baza celor aplicabile înainte de 2014.

         5.2.2.   Willem II ca întreprindere aflată în dificultate

               (45)

               În conformitate cu punctul 10 litera (a) din liniile directoare, o societate cu răspundere limitată trebuie considerată ca fiind în dificultate atunci când mai mult de jumătate din capitalul social a dispărut, peste un sfert din acest capital fiind pierdut în ultimele 12 luni. În exercițiul financiar 2008/2009 (13), Willem II a înregistrat o pierdere de 3,9 milioane EUR la o cifră de afaceri de 11,4 milioane EUR, iar capitalul propriu [eigen vermogen] a scăzut de la 4,1 milioane EUR la 0,2 milioane EUR. În exercițiul financiar 2009/2010 (14), Willem II a înregistrat o pierdere de 4,4 milioane EUR la o cifră de afaceri de 9,9 milioane EUR. În pofida acordării a 2,4 milioane EUR de către municipalitate, capitalul propriu a continuat să scadă de la 0,2 milioane EUR la -2,1 milioane EUR. Prin urmare, Willem II a fost în mod evident o întreprindere aflată în dificultate. Această situație nu este contestată de Țările de Jos. Prin urmare, compatibilitatea ajutorului de stat acordat Willem II va fi evaluată în conformitate cu liniile directoare.

         5.2.3.   Restabilirea viabilității pe termen lung

               (46)

               În secțiunea 3.2 din liniile directoare se prevede că acordarea ajutorului trebuie să fie condiționată de punerea în aplicare a unui plan de restructurare (a se vedea punctele 34-37 din liniile directoare), care trebuie să restabilească viabilitatea pe termen lung a întreprinderii într-o perioadă rezonabilă. În această privință, Comisia observă că decizia municipalității de a acorda Willem II suma de 2,4 milioane EUR a fost supusă mai multor condiții, astfel cum s-a menționat în considerentul 12. Aceste condiții au reprezentat elementul central al planului de restructurare elaborat de Willem II (15).

               (47)

               Planul a fost conceput astfel încât să conducă la o poziție financiară solidă pentru o perioadă de 3 ani, vizând, de asemenea, îndeplinirea cerințelor KNVB pentru ca Willem II să păstreze în continuare licența pentru competiții profesioniste și să fie încadrat în categoria 2 până la sfârșitul exercițiului financiar 2012/2013.

               (48)

               Planul de restructurare presupunea o nouă conducere și reduceri substanțiale la nivelul personalului și al grupului de jucători. Mai mulți jucători au fost transferați, contractele existente au fost prelungite pentru salarii mai mici, noi contracte au fost încheiate fără plăți de transfer. Această situație a condus la reducerea cu 30 % a costurilor cu personalul și cu jucătorii în decurs de doi ani după adoptarea planului. Pe lângă cele 2,4 milioane EUR din partea municipalității, Willem II a putut asigura contribuția continuă în valoare de 2,25 milioane EUR din partea sectorului privat.

               (49)

               Comisia constată că planul de restructurare are în vedere cauzele dificultăților financiare ale Willem II, în special costurile cu jucătorii sub formă de salarii și plăți de transfer. Willem II are în vedere economii legate de activitatea sa principală. Planul de restructurare nu se bazează pe factori externi, pe care Willem II îi poate viza, dar nu îi poate controla în totalitate, precum găsirea de noi sponsori și o creștere a numărului de spectatori. Deși poziția financiară și, în special, capitalul propriu negativ al Willem II rămân motive de preocupare, se prevede îmbunătățirea continuă a situației financiare a clubului, precum și continuarea activității acestuia ca un club de fotbal profesionist. Rezultatele arată că planul a fost, într-adevăr, realist. KNVB a încadrat clubul în categoria 2 încă din decembrie 2011. Willem II a reușit să obțină un profit din exploatare în valoare de 0,3 milioane EUR în sezonul 2010/2011 și, din nou, în 2011/2012, îmbunătățind astfel capitalul propriu, care a ajuns la -1,4 milioane EUR la 30 iunie 2012.

         5.2.4.   Măsuri compensatorii

               (50)

               Punctele 38-42 din liniile directoare prevăd că măsurile compensatorii trebuie luate de către beneficiar pentru a reduce la minimum efectele de denaturare ale ajutorului și efectele negative ale acestuia asupra condițiilor comerciale. În ceea ce privește decizia de inițiere a procedurii, Comisia a remarcat natura specifică a fotbalului profesionist în această privință și sugerează o serie de măsuri care ar putea, pentru fotbalul profesionist, să fie interpretate ca măsuri compensatorii în sensul liniilor directoare, precum limitarea numărului de jucători înregistrați, în limitele permise de Asociația națională, acceptarea unui plafon pentru salarii sub standardele obișnuite din domeniu, o interdicție privind plata costurilor de transfer al jucătorilor noi pentru o anumită perioadă sau sporirea activităților în beneficiul societății. Prin acceptarea unui plafon privind numărul de jucători sau salariile acestora, un club ar accepta, de asemenea, un dezavantaj concurențial în comparație cu alte cluburi care nu se confruntă cu aceste limitări. O interdicție privind comisioanele de transfer limitează opțiunile privind jucătorii noi competitivi.

               (51)

               Comisia ia act de faptul că Willem II a redus, într-adevăr, în conformitate cu planul, numărului de angajați și de jucători. Numărul de angajați a scăzut de la 79 în sezonul 2009/2010 la 61 în 2010/2011 și la 53 în 2011/2012. Numărul de jucători înregistrați a scăzut de la 31 la 27. Cheltuielile salariale (16) au fost aduse la nivelul de 48 % din cifra de afaceri, cu mult sub nivelul standard de 70 % practicat de UEFA numai pentru jucători. Nu se efectuează plăți de transfer pentru jucătorii noi pe parcursul perioadei de restructurare. Aceste măsuri au slăbit echipa clubului și, prin urmare, au contribuit la retrogradarea Willem II în liga secundară la sfârșitul sezonului 2010/2011 și din nou în 2012/2013. Comisia remarcă, de asemenea, cheltuieli mai mari ale clubului în beneficiul public prin formarea de jucători amatori. Comisia concluzionează că măsurile compensatorii prevăzute în liniile directoare au fost luate, ceea ce a avut drept efect slăbirea poziției competitive a Willem II în fotbalul profesionist.

         5.2.5.   Ajutor limitat la minimum

               (52)

               Comisia remarcă totodată faptul că planul de restructurare este, în mare măsură, finanțat de entități private externe, în plus față de economiile realizate pe plan intern. Nouă entități private au acceptat să acorde Willem II un împrumut în valoare de 2,25 milioane EUR în 2009, când au apărut dificultățile financiare. În 2010, acestea au fost convinse să nu solicite clubului să înapoieze aceste sume și să fie de acord să își revendice creanțele numai după ce Willem II va fi în măsură să le ramburseze. Acestea au acceptat, de asemenea, o rată a dobânzii mai mică, de 3 %. Șase dintre entități au fost convinse să renunțe, în total, la 10 % din creanțele lor. Se îndeplinește astfel cerința de la punctul 44 din liniile directoare, potrivit căreia, pentru o întreprindere mijlocie precum Willem II, cel puțin 40 % din costul de restructurare ar trebui acoperit din contribuția proprie a beneficiarului, inclusiv din finanțare externă care demonstrează încredere în viabilitatea beneficiarului.

               (53)

               Cuantumul ajutorului era necesar. Conform planului de restructurare, acesta ar trebui să conducă la un rezultat pozitiv moderat în sezoanele 2010/2011 și 2011/2012 și să sporească ușor capitalul propriu. Acest lucru nu ar fi permis Willem II să cumpere jucători noi sau să îi atragă cu salarii mai mari.

         5.2.6.   Monitorizarea și raportul anual

               (54)

               Punctul 49 din liniile directoare prevede că statul membru prezintă, prin intermediul rapoartelor regulate și detaliate, informații cu privire la punerea în aplicare adecvată a planului de restructurare. Punctul 51 stabilește condiții mai puțin stricte pentru întreprinderile mici și mijlocii, potrivit cărora transmiterea anuală a unei copii din bilanț și din contul de venituri și pierderi este considerată, în mod normal, suficientă. Țările de Jos s-au angajat să prezinte aceste rapoarte.

         5.2.7.   Prima și ultima dată

               (55)

               În conformitate cu punctele 72-77 din liniile directoare, Țările de Jos au precizat că Willem II nu a beneficiat de ajutor de salvare sau de restructurare în perioada de zece ani care precedă acordarea ajutorului în cauză. De asemenea, Țările de Jos s-au angajat să nu acorde niciun nou ajutor de salvare sau de restructurare pentru Willem II pentru o perioadă de zece ani.

         6.   CONCLUZIE

               (56)

               Comisia constată că Țările de Jos au acordat în mod ilegal ajutor Willem II, cu încălcarea articolului 108 alineatul (3) din tratat. Cu toate acestea, ajutorul de stat în valoare de 2,4 milioane EUR, care a fost acordat Willem II în 2009 și în 2010, îndeplinește condițiile pentru acordarea ajutorului de restructurare prevăzute de liniile directoare și poate fi considerat compatibil cu piața internă în conformitate cu articolul 107 alineatul (3) litera (c) din tratat,

         ADOPTĂ PREZENTA DECIZIE:
   Articolul 1
   Ajutorul de stat pe care Țările de Jos l-au pus în aplicare în favoarea clubului de fotbal Willem II din Tilburg, în valoare de 2,4 milioane EUR, este compatibil cu piața internă în sensul articolului 107 alineatul (3) litera (c) din Tratatul privind funcționarea Uniunii Europene.
   Articolul 2
   Prezenta decizie se adresează Regatului Țărilor de Jos.

      Adoptată la Bruxelles, 4 iulie 2016.

            Pentru Comisie

         Margrethe VESTAGER

            Membru al Comisiei

      (1)  Decizia Comisiei în cazul SA.33584 (2013/C) (ex 2011/NN) – Ajutor acordat unor cluburi de fotbal profesionist din Țările de Jos în perioada 2008-2011 – Invitație de a prezenta observații în temeiul articolului 108 alineatul (2) din Tratatul privind funcționarea Uniunii Europene (JO C 116, 23.4.2013, p. 19).

      (2)  A se vedea nota de subsol 1.

      (3)  Înaintea încheierii contractului, municipalitatea era proprietarul legal al stadionului și al terenului pe care se afla acesta, iar Willem II deținea dreptul de proprietate economică asupra stadionului, în care și-a investit propriile fonduri.

      (4)  Cauza C-325/08, Olympique Lyonnais, ECLI:EU:C:2010:143, punctele 27 și 28; cauza C-519/04 P, Meca-Medina și Majcen/Comisia, ECLI:EU:C:2006:492, punctul 22; cauza C-415/93, Bosman, ECLI:EU:C:1995:463, punctul 73.

      (5)  Deciziile Comisiei din 20 martie 2013 referitoare la Germania privind Multifunktionsarena der Stadt Erfurt [cazul SA.35135 (2012/N)], punctul 12, și Multifunktionsarena der Stadt Jena [cazul SA.35440 (2012/N)], rezumatul comunicărilor în JO C 140, 18.5.2013, p. 1, și din 2 octombrie 2013 privind Fußballstadion Chemnitz [cazul SA.36105 (2013/N)], rezumatul comunicării în JO C 50, 21.2.2014, p. 1, punctele 12-14; Deciziile Comisiei din 18 decembrie 2013 referitoare la Spania privind un posibil ajutor de stat acordat în favoarea a patru cluburi spaniole de fotbal profesionist [cazul SA.29769 (2013/C)], punctul 28, Real Madrid CF [cazul SA.33754 (2013/C)], punctul 20 și presupusul ajutor în beneficiul a trei cluburi de fotbal din Valencia [cazul SA.36387 (2013/C)], punctul 16, publicată în JO C 69, 7.3.2014, p. 99.

      (6)  Comunicarea Comisiei – Liniile directoare privind ajutorul de stat pentru salvarea și restructurarea întreprinderilor aflate în dificultate (JO C 244, 1.10.2004, p. 2). Aplicarea acestor linii directoare a fost prelungită prin Comunicarea Comisiei privind prelungirea aplicării Liniilor directoare comunitare din 1 octombrie 2004 privind ajutorul de stat pentru salvarea și restructurarea întreprinderilor aflate în dificultate (JO C 296, 2.10.2012, p. 3).

      (7)  30.6.2008-1.7.2009.

      (8)  30.6.2009-1.7.2010.

      (9)  Plan van Aanpak Willem II din 23 iulie 2010.

      (10)  De exemplu, Hotărârea din 19 decembrie 2012, Mitteldeutsche Flughafen AG și Flughafen Leipzig-Halle GmbH/Comisia, C-288/11, ECLI:EU:C:2012:821.

      (11)  A se vedea nota de subsol 6.

      (12)  Comunicarea Comisiei – Orientări privind ajutoarele de stat pentru salvarea și restructurarea întreprinderilor nefinanciare aflate în dificultate (JO C 249, 31.7.2014, p. 1).

      (13)  30.6.2008-1.7.2009.

      (14)  30.6.2009-1.7.2010.

      (15)  A se vedea nota de subsol 9.

      (16)  În contabilitatea Willem II nu se face distincție între salariile jucătorilor și ale altor angajați.